## Turisme Comunitat Valenciana estén les ajudes europees d’eficiència energètica a bars i cafeteries i amplia el termini d’execució un any

*** La consellera de Turisme destaca que “hem adaptat esta convocatòria d’ajudes per a ampliar l’accés a un major nombre de beneficiaris en tota la Comunitat Valenciana”
* Estes ajudes s’emmarquen en el pressupost procedent de fons NextGenerationEU**

Turisme Comunitat Valenciana ha modificat parcialment la resolució de la convocatòria d’ajudes dirigides a finançar en 2024 projectes d’eficiència energètica i economia circular en empreses turístiques, per a incloure bars i cafeteries de tota la Comunitat Valenciana com a possibles beneficiaris.

Estes modificacions, publicades este dimecres en el *Diari Oficial de la Generalitat Valenciana* ([DOGV](https://dogv.gva.es/datos/2025/02/26/pdf/2025_3522_va.pdf)), s’emmarquen en el pressupost procedent de fons NextGenerationEU que Turisme Comunitat Valenciana va reorientar per a incloure actuacions en les empreses situades en les zones afectades pel temporal del 29 d’octubre, i ara també els bars i cafeteries de les tres províncies.

Cal recordar que les ajudes per a projectes d’eficiència energètica i economia circular en empreses turístiques compten amb un pressupost de més de 21 milions d’euros (21.037.538,83 euros). Es tracta d’ajudes en règim de concurrència no competitiva i s’emmarquen en el Pla de recuperació, transformació i resiliència (PRTR).

La consellera d’Innovació, Indústria, Comerç i Turisme, Marián Cano, ha recordat que, “després dels efectes ocasionats per la riuada del passat mes d’octubre, vam revisar esta convocatòria d’ajudes i ja el mes de desembre passat vam publicar unes modificacions per a adaptar-la a la nova realitat dels establiments turístics situats en els municipis afectats”, i ara “hem introduït nous ajustos perquè els bars i les cafeteries de tota la Comunitat Valenciana també puguen beneficiar-se d’estes ajudes”.

La consellera ha destacat que, “d’esta manera, s’amplia l’accés a un major nombre de beneficiaris en les tres províncies”, i ha afegit que “també s’ha ampliat fins al 15 de maig de 2026 el termini de sol·licitud i d’execució de les actuacions subvencionades”.

Cano ha recordat que la resolució de revocació d’estes ajudes del passat 30 de desembre “va tindre com a finalitat adaptar els requisits i criteris establits en les bases reguladores i en la convocatòria a la nova realitat de les empreses turístiques situades en els municipis afectats per la riuada”, a on, a més, “es van flexibilitzar els requisits documentals en les fases de sol·licitud i justificació amb l’objectiu d’evitar un desavantatge per a les empreses situades en estes zones afectades”.

La consellera ha explicat que “esta convocatòria d’ajudes es va publicar dies abans de les inundacions, per la qual cosa hem pogut revocar parcialment la resolució de la convocatòria i readaptar-la”, i ha subratllat que “estos ajustos demostren el ferm compromís de la Generalitat per agilitzar les ajudes”.

Turisme Comunitat Valenciana ha habilitat el correu electrònic eficiencia\_energetica@turismecv.es per a la resolució de dubtes i atenció a consultes.

Fecha: 26/02/2025